JMART วิ่ง 4% ลุ้นงบ Q4/64 เด่น หนุนทั้งปีโต 60% แตะ 1.3 พันลบ. เคาะเป้า 60 บ.
JMART วิ่ง 4% ลุ้นผลงาน Q4/64 เด่น โดยทำจุดสูงสุดจาก JMT, SINGER ที่ทำนิวไฮ รวมกับ Jaymart Mobile ที่เข้าสู่ไฮซีซั่นของยอดขายมือถือ หนุนทั้งปีโต 60% แตะ 1.3 พันลบ. แนะนำราคาเป้าหมาย 60 บาท
23 ก.พ. 2565

ผู้สื่อข่าวรายงานว่าวันนี้ (23 ก.พ. 2565) ราคาหุ้น บริษัท เจ มาร์ท จำกัด (มหาชน) หรือ JMART ณ เวลา 11:34 น. อยู่ที่ระดับ 52.75 บาท เพิ่มขึ้น 2.00 บาท หรือ 3.94% โดยทำจุดสูงสุดที่ 53.25 บาท และทำจุดต่ำสุดที่ 51.50 บาท ด้วยมูลค่าการซื้อขาย 416.58 ล้านบาท

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ราคาหุ้น JMART ปรับตัวขึ้น น่าจะเป็นแรงซื้อกลับระยะสั้น ตามกลุ่มเทคโนโลยีทั่วโลกรีบาวด์พอสมควร หลังจากที่ราคาปรับตัวลงมา 1 เดือนที่ผ่านมา ประกอบกับคาดว่างบการเงินในไตรมาส 4/2564 น่าจะออกมาดี
ด้านบริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ ว่า ภาพธุรกิจอยู่ในจุดที่ดีมาก และเก็บเกี่ยวผลจากธุรกิจลูกๆที่ยังเป็นขาขึ้นและทำ New high ทั้งหมด นำโดย บ.หลัก JMT ตามการซื้อหนี้ NPL รวมทั้งธุรกิจใหม่ผ่านรูปแบบ AMC กับ Bank อีกทั้ง SINGER นิวไฮ รวมทั้ง J เทิร์นอะราวด์ และ J-Fintech ได้พันธมิตรแข็งแกร่ง และเริ่มฟื้นตัว นอกจากนี้ J Mobile ยังช่วยหนุน โดยรวมคาดกำไรปี 2564 เพิ่มขึ้น 60% ที่ 1,278 ล้านบาท และกำไรปี 2565 คาดกลบผลของ Dilution effect ได้ ประเมินกำไรเพิ่มขึ้น 54% ที่ 1,964 ล้านบาท (ค่า EPS เพิ่มขึ้น 14%) โดยในระยะสั้นไตรมาส 4/2564 คาดเติบโตทั้งจากงวดเดียวกันของปีก่อนและจากไตรมาสก่อน โดยทำจุดสูงสุดจาก JMT, SINGER ที่ทำนิวไฮ รวมกับ Jaymart Mobile ที่เข้าสู่ไฮซีซั่นของยอดขายมือถือ แนะนำราคาเป้าหมาย 60 บาท